ROZHODNUTIE KOMISIE
zo 14. decembra 2009,
ktorým sa mení a dopĺňa rozhodnutie 2007/230/ES o formulári týkajúcom sa právnych predpisov v sociálnej oblasti súvisiacich s činnosťami cestnej dopravy
[oznámené pod číslom K(2009) 9895]
(Text s významom pre EHP)
(2009/959/EÚ)
EURÓPSKA KOMISIA,
so zreteľom na Zmluvu o Európskej únii a Zmluvu o fungovaní Európskej únie,
so zreteľom na smernicu Európskeho parlamentu a Rady 2006/22/ES z 15. marca 2006 o minimálnych podmienkach vykonávania nariadení Rady (EHS) č. 3820/85 a (EHS) č. 3821/85 o právnych predpisoch v sociálnej oblasti, ktoré sa týkajú cestnej dopravy, a o zrušení smernice Rady 88/599/EHS (1), a najmä na jej článok 11 ods. 3 a článok 13,
keďže:
(1)
Hlavným zdrojom informácií o cestných kontrolách sú tachografové záznamy. Chýbajúce záznamy by mali byť odôvodnené iba v prípadoch, keď z objektívnych dôvodov tachografové záznamy vrátane manuálneho zadávania údajov nebolo možné uskutočniť. V takýchto prípadoch by sa malo vydať potvrdenie o uvedených dôvodoch.
(2)
Formulár potvrdenia ustanovený v prílohe k rozhodnutiu Komisie 2007/230/ES (2) sa ukázal ako nedostatočný, pokiaľ ide o pokrytie všetkých prípadov, v ktorých je technicky nemožné zaznamenať činnosti vodiča na záznamovom zariadení.
(3)
Aby mohli členské štáty zvýšiť účinnosť a efektívnosť kontrol súladu s ustanoveniami nariadenia Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85 (3), mali by sa do formulára vložiť dodatočné prvky, ktoré dopĺňajú prvky uvedené v článku 11 ods. 3 smernice 2006/22/ES.
(4)
Formulár potvrdenia by sa mal používať iba vtedy, ak sa z tachografových záznamov z objektívnych technických dôvodov nedá dokázať, že bol dodržaný súlad s ustanoveniami nariadenia (ES) č. 561/2006.
(5)
Opatrenia ustanovené v tomto rozhodnutí sú v súlade so stanoviskom výboru zriadeného na základe článku 18 ods. 1 nariadenia Rady (EHS) č. 3821/85 z 20. decembra 1985 o záznamovom zariadení v cestnej doprave (4),
PRIJALA TOTO ROZHODNUTIE:
Článok 1
Príloha k rozhodnutiu 2007/230/ES sa nahrádza znením prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 14. decembra 2009